
Ministru kabineta 
2026. gada 22. septembra
noteikumiem Nr. 581

Vispārējās tehniskās un drošības prasības

1. Atbildīgā institūcija, izstrādājot vai attīstot informācijas un komunikācijas tehnoloģiju (turpmāk – IKT) resursus, ievēro vispārējās tehniskās un drošības prasības šādās jomās:
1.1. valsts pakalpojumi – IKT resurss nodrošina lietotājcentrētu pakalpojumu sniegšanu, tostarp vienotu autentifikāciju un pārvietošanos starp pašapkalpošanās tīmekļvietnēm, API pieejamību un pakalpojuma izpildes statusa izsekojamību lietotājam;
[bookmark: _Hlk241047913]1.2. datu pārvaldība un koplietošana – IKT resurss nodrošina datu kvalitāti, izsekojamību un aktualitāti, izmanto vienotus klasifikatorus un standartizētus metadatus, tostarp ievēro informācijas vienreizes ievades (once-only) un sadarbspējas principus, apstrādā tikai mērķim nepieciešamos datus (datu minimizācija) un, ciktāl iespējams, izmanto valsts koplietošanas platformas datu apmaiņai un integrācijai, nevis veido paralēlus risinājumus;
1.3. datu analīze – IKT resursa ietvaros uzkrātie dati tiek strukturēti un dokumentēti tā, lai nodrošinātu to izmantojamību un atkalizmantojamību valsts pārvaldes datu analīzes un uz datiem balstītas lēmumu pieņemšanas vajadzībām, un, ciktāl iespējams, analīzes veikšanai tiek izmantota centralizētā valsts datu analīzes infrastruktūra (atbilstoši datu analīzes jomas arhitektūras aprakstā noteiktajiem risinājumiem), nevis veidoti paralēli risinājumi;
1.4. uzticamība un personu identifikācija – IKT resursā lietotāju identifikācijai tiek izmantoti centralizēti, aizsardzības līmenim atbilstoši elektroniskās identifikācijas un uzticamības pakalpojumi, izvairoties no viena faktora autentifikācijas līdzekļu izmantošanas, tiek nodrošināta personas iespēja kontrolēt savu datu (atribūtu) nodošanu apstrādei, un nodrošināta atbilstība Eiropas Savienības elektroniskās identifikācijas regulējumam, ciktāl iespējams, izmantojot esošos nacionālā mēroga koplietošanas risinājumus, nevis veidojot paralēlus risinājumus;
1.5. IKT infrastruktūra un kiberdrošība – IKT resurss tiek projektēts un uzturēts, ievērojot drošības nodrošināšanu visā tā dzīves ciklā (drošības princips pēc noklusējuma), tai skaitā nodrošinot nepārtrauktu darbības monitoringu, informācijas klasifikācijai atbilstošu piekļuves tiesību pārvaldību un sistemātisku risku pārvaldību, izmantojot valsts koplietošanas infrastruktūras pakalpojumus, nevis veidojot paralēlus risinājumus, kā arī nodrošinot darbības nepārtrauktību un modulāru, pakāpeniski attīstāmu arhitektūru;
1.6. valsts pārvaldes modernizācija (tai skaitā resursi un dokumenti) – IKT resurss atbalsta valsts pārvaldes procesu un dokumentu aprites modernizāciju un digitalizāciju, veicinot esošu koplietošanas komponenšu un atkārtoti izmantojamu programmatūras risinājumu izmantošanu jaunas izstrādes vietā, nodrošinot katram datu tipam vienotu uzticamu avotu un izvairoties no atkārtotas datu ievades, kā arī nodrošinot personas datu, jo īpaši personāla un novērtējuma datu, aizsardzību pēc noklusējuma;
1.7. mākslīgais intelekts pārvaldes produktivitātei – ja IKT resursa ietvaros tiek izmantoti vai attīstīti mākslīgā intelekta risinājumi pārvaldes produktivitātes nodrošināšanai, tie, ciktāl iespējams, izmanto esošos valsts pārvaldes centralizētos mākslīgā intelekta risinājumu katalogus un koplietošanas risinājumus, nodrošina personas iespēju uzzināt par mākslīgā intelekta izmantošanu, pārsūdzēt lēmumu cilvēkam un atbilst Viedās administrācijas un reģionālās attīstības ministrijas apstiprinātajai attiecīgās jomas arhitektūrai, kā arī Eiropas Savienības un nacionālajos normatīvajos aktos noteiktajām mākslīgā intelekta pārvaldības prasībām;
1.8. nozares specifiskā joma – ja IKT resurss ietilpst kādā nozares (piemēram, veselības, izglītības) jomas arhitektūras tvērumā, tas atbilst attiecīgajai Ministru kabineta 2026. gada 22. septembra noteikumu Nr. 581 "Valsts digitālās pārvaldes informācijas un komunikācijas tehnoloģiju resursu attīstības kārtība" III nodaļā minētajā kārtībā izstrādātajai un apstiprinātajai nozares jomas arhitektūrai.

2. Atbildīgā institūcija nodrošina, ka individuāli izstrādāta programmatūra vai tās daļa ir publicēta valsts vai institūcijas programmatūras koda repozitorijā.
N2150_6p1
N2150_6p1
